ก.ล.ต.เพิกถอน โบรกเกอร์ บล.โกลเบล็ก 1 ราย ฐานซื้อขายหลักทรัพย์ลูกค้าเพื่อตัวเอง
ก.ล.ต.เพิกถอน ผู้แนะนำการลงทุน บล.โกลเบล็ก 1 ราย ฐานซื้อขายหลักทรัพย์ลูกค้าเพื่อตัวเอง
2 มิ.ย. 2558

ผู้สื่อข่าวรายงานว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เพิกถอนผู้แนะนำการลงทุนด้านตลาดทุนนางสาวภูริตา กอวัฒนา ขณะกระทำผิดสังกัด บล. โกลเบล็ก ฐานใช้บัญชีหลักทรัพย์ของผู้ลงทุนซื้อขายหลักทรัพย์เพื่อตนเองและกระทำการโดยมิชอบต่อทรัพย์สินของผู้ลงทุน
ทั้งนี้ก.ล.ต. และ บล.โกลเบล็ก ตรวจสอบเพิ่มเติมจากกรณีลูกค้าร้องเรียนว่านางสาวภูริตา ซื้อขายหลักทรัพย์ของลูกค้าโดยไม่ได้สั่งหลายหลักทรัพย์ จากการตรวจสอบบทสนทนาทาง LINE Application พบว่า นางสาวภูริตาซื้อหลักทรัพย์เพื่อตนเอง โดยโอนเงินเข้าบัญชี ATS ของลูกค้าเพื่อชำระค่าซื้อขายหลักทรัพย์ของตนเองหลายครั้งในช่วงระยะเวลาหนึ่ง
นอกจากนี้ นางสาวภูริตายังได้นำหลักทรัพย์ของลูกค้าในบัญชีหลักทรัพย์ดังกล่าวไปขาย เพื่อนำค่าขายไปหักกลบค่าซื้อที่เกิดจากการซื้อขายหลักทรัพย์เพื่อตนเอง และยอมรับกับลูกค้าในบทสนทนาดังกล่าวว่าได้นำหลักทรัพย์ของลูกค้าไปขาย
โดยการใช้บัญชีหลักทรัพย์ของผู้ลงทุนซื้อขายหลักทรัพย์เพื่อตนเองและกระทำการโดยมิชอบต่อทรัพย์สินของผู้ลงทุนเป็นการไม่ปฏิบัติให้เป็นไปตามประกาศคณะกรรมการกำกับตลาดทุนเกี่ยวกับบุคลากรในธุรกิจตลาดทุน ดังนั้นก.ล.ต. จึงสั่งเพิกถอนการให้ความเห็นชอบเป็นผู้แนะนำการลงทุนด้านตลาดทุนของนางสาวภูริตาและกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุน 5 ปี แต่เนื่องจากอายุการให้ความเห็นชอบเป็นผู้แนะนำการลงทุนด้านตลาดทุนสิ้นสุดลงตั้งแต่วันที่ 31 ธันวาคม 2557 และไม่ได้ต่ออายุ ก.ล.ต. จึงกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนตามระยะเวลาดังกล่าวแทนโดยมีผลตั้งแต่วันที่ 30 พฤษภาคม 2558